Attività Politika f'Santa Luċija Attività politika tal-Partit Nazzjonalista f'Santa Luċija, indirizzata mill-Kap tal-Partit Nazzjonalista Bernard Grech. Il-Kap tal-Partit Nazzjonalista Bernard Grech sostna li l-Prim Ministru Robert Abela bilfors kien jaf bil-kuntratt kontroversjali ta' Vitals Global Healthcare (VGH) għax kien qed jaħdem bħala Konsulent mal-Gvern meta ngħata dan il-kuntratt. F'attività politika f'Santa Luċija, tkellmu wkoll id-Deputati Nazzjonalisti Beppe Fenech Adami u David Agius kif ukoll Graziella Galea, li se tkun qed tieħu l-ġurament ħalli tiġi co-opted fil-Parlament wara r-riżenja ta' David Thake. Aqra aktar: Il-PN japprova lil Graziella Galea għall-Parlament Il-Kap tal-PN kien qed jirreferi għall-kuntratt ta' din il-kumpanija li, fl-2018, qablet li tittrasferixxi l-konċessjoni lil Steward Healthcare għal €1. B'rabta mal-investigazzjoni li għaddejja dwar il-ftehim tal-isptarijiet ta' Vitals Global Healthcare, il-Pulizija fittxet id-dar tal-eks Prim Ministru Joseph Muscat. Aqra aktar: Il-Pulizija bi tfittxija fid-dar ta' Joseph Muscat Grech ammetta li, filwaqt li l-Partit Nazzjonalista għadu jiġi kkunsidrat bħala l-underdog, dan huwa minnu biss għax m'għandux il-flus tal-poplu li qed jiġu mberbqa mill-Gvern u m'għandux l-istazzjon nazzjonali, it-TVM, li jxerred il-propaganda favur il-Gvern. Hu żied ukoll li x-xnigħat li l-partit huwa maqsum mhuwiex minnhom u li sal-lum spiss jiddiskuti diversi kwistjonijiet mal-eks Mexxejja tal-PN Simon Busuttil u Adrian Delia. Il-Kap tal-PN semma wkoll l-abbozzi li ppropona l-partit u li, fl-aħħar, dawn se jiġu diskussi fil-Parlament wara xi emendi. Il-Gvern kien irrifjuta li jiddiskuti l-proposti fl-aġenda tal-Parlament minħabba li, skont il-Whip tal-Gvern Glenn Bedingfield, il-proposta tal-flus trid l-approvazzjoni tal-President. Grech spjega li din il-proposta tneħħiet għal issa u li minflok se jkompli jisħaq fuq il-11 il-proposti oħra. Grech mexa fuq il-kuntrast ta' bejn il-PN u l-Partit Laburista u sostna li dan għadu ma ndirizzax l-għoli tal-ħajja li qed taffettwa liċ-ċittadini kollha u ma ndirizzax x'se jiġri mill-400 ħaddiem li se jitilfu xogħolhom mal-Air Malta. Hu allega li dan juri biċ-ċar li dan huwa Gvern bla viżjoni li jagħmel minn kollox biex iservi l-interessi tal-ftit u jinjora t-talbiet tal-poplu. "Il-Gvern qiegħed jgħix fl-istess Malta?" – Galea Fid-diskors tagħha, Galea qalet li tinsab onorata li se tkun Membru Parlamentari u li se tkun qed taħdem biex isservi l-bżonnijiet tal-poplu u mhux tal-ftit kif qed jagħmel il-Gvern Laburista. "Dan huwa Gvern li vvinta xogħlijiet fis-settur pubbliku biex itihom lil min jaf minflok itihom lill-persuni li ħaqqhom," argumentat Galea. Hi saqsiet jekk dan il-Gvern huwiex qed jgħix fl-istess Malta għaliex totalment naqas milli jindirizza l-bżonnijiet ċari tal-poplu Malti u Għawdxi. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_61ee42d85e611_rand.td-a-rec-img{text-align:left}.td_uid_3_61ee42d85e611_rand.td-a-rec-img img{margin:0 auto 0 0}